DOI: 10.14457/tu.the.2014.116
title: การสำรวจระดับวุฒิภาวะในการกำกับดูแลเทคโนโลยีสารสนเทศองค์กร

description: วัตถุประสงค์ของการศึกษานี้ เพื่อสำรวจระดับวุฒิภาวะในการกำกับดูแลเทคโนโลยีสารสนเทศ ขององค์กรที่จดทะเบียนในตลาดหลักทรัพย์แห่งประเทศไทย (SET) และตลาดหลักทรัพย์ เอ็ม เอ ไอ (MAI) จำนวน 408 องค์กร ตามกรอบวิธีปฏิบัติ COBIT 5 ในโดเมนการจัดวางแนวทาง การจัดทำแผน และการจัดระบบ (Align, Plan and Organize หรือ APO) ซึ่งประกอบด้วย 13 กระบวนการ  ได้แก่ ด้านกรอบการจัดการงานเทคโนโลยีสารสนเทศ ด้านการจัดการกลยุทธ์ ด้านการจัดการสถาปัตยกรรมองค์กร ด้านการจัดการนวัตกรรม ด้านการจัดการผลงาน ด้านการจัดการงบประมาณและค่าใช้จ่าย ด้านการจัดการทรัพยากรมนุษย์ ด้านการจัดการความสัมพันธ์ ด้านการจัดการสัญญาบริการ ด้านการจัดการผู้จัดจำหน่าย ด้านการจัดการคุณภาพ ด้านการจัดการความเสี่ยง และด้านการจัดการความปลอดภัย นอกจากนี้ยังสำรวจแรงผลักดันและอุปสรรคในการกำกับดูแลเทคโนโลยีสารสนเทศองค์กรผลการสำรวจ พบว่าระดับวุฒิภาวะในการกำกับดูแลเทคโนโลยีสารสนเทศตามกรอบวิธีปฏิบัติ COBIT 5 ในโดเมนการจัดวางแนวทาง การจัดทำแผน และการจัดระบบ (Align, Plan and Organize หรือ APO) โดยรวม แยกตามกลุ่มอุตสาหกรรมนั้น กลุ่มอุตสาหกรรมที่มีระดับวุฒิภาวะสูงสุดอยู่ในระดับวุฒิภาวะที่ 3 (หรือมีการกำหนดกระบวนการ) จากระดับวุฒิภาวะที่ 5 ซึ่งเป็นระดับวุฒิภาวะที่สูงที่สุด (หรือมีการปฏิบัติที่ดีที่สุด) ได้แก่ กลุ่มธุรกิจการเงิน กลุ่มสินค้าอุตสาหกรรม กลุ่มเทคโนโลยี กลุ่มทรัพยากร กลุ่มบริการ กลุ่มสินค้าอุปโภคบริโภค และอุตสาหกรรมอื่นๆที่ไม่จัดอยู่ในกลุ่มอุตสาหกรรมใด และกลุ่มอุตสาหกรรมที่มีระดับวุฒิภาวะต่ำสุดอยู่ในระดับวุฒิภาวะที่ 2 (หรือมีการทำซ้ำ) จากระดับวุฒิภาวะที่ 5 ซึ่งเป็นระดับวุฒิภาวะที่สูงที่สุด (หรือมีการปฏิบัติที่ดีที่สุด) ได้แก่ กลุ่มอสังหาริมทรัพย์และก่อสร้าง และกลุ่มเกษตรและอุตสาหกรรมอาหาร ส่วนผลของการสำรวจระดับวุฒิภาวะในการกำกับดูแลเทคโนโลยีสารสนเทศ ตามกระบวนการจำนวน 13 กระบวนการของโดเมนการจัดวางแนวทาง การจัดทำแผน และการจัดระบบ (Align, Plan and Organize หรือ APO) พบว่าระดับวุฒิภาวะสูงสุดอยู่ในระดับวุฒิภาวะที่ 3 (หรือมีการกำหนดกระบวนการ) จากระดับวุฒิภาวะที่ 5 ซึ่งเป็นระดับวุฒิภาวะที่สูงที่สุด (หรือมีการปฏิบัติที่ดีที่สุด) ได้แก่ ด้านการจัดการความปลอดภัย ด้านกรอบการจัดการงานเทคโนโลยีสารสนเทศ ด้านการจัดการงบประมาณและค่าใช้จ่าย ด้านการจัดการความเสี่ยง ด้านการจัดการทรัพยากรมนุษย์ ด้านการจัดการคุณภาพ ด้านการจัดการกลยุทธ์ ด้านการจัดการสัญญาบริการ ด้านการจัดการผู้จัดจำหน่าย ด้านการจัดการความสัมพันธ์ ด้านการจัดการผลงาน ด้านการจัดการนวัตกรรม และที่มีระดับวุฒิภาวะต่ำสุดอยู่ในระดับวุฒิภาวะที่ 2 (หรือมีการทำซ้ำ) จากระดับวุฒิภาวะที่ 5 ซึ่งเป็นระดับวุฒิภาวะที่สูงที่สุด (หรือมีการปฏิบัติที่ดีที่สุด) ได้แก่ ด้านการจัดการสถาปัตยกรรมองค์กร จากผลการสำรวจแรงผลักดัน พบว่าแรงผลักดันในการกำกับดูแลเทคโนโลยีสารสนเทศองค์กร จากมากไปน้อย ตามลำดับ ได้แก่ เพื่อปรับปรุงประสิทธิภาพการทำงาน เพื่อลดความเสี่ยง เพื่อปฏิบัติตามกฎระเบียบและกฎหมาย เพื่อสร้างชื่อเสียงและความไว้วางใจให้กับองค์กร เพื่อลดค่าใช้จ่าย เพื่อบรรลุพันธกิจและเป้าหมาย และเพื่อเพิ่มสภาพแวดล้อมการแข่งขัน และผลการสำรวจอุปสรรค พบว่าอุปสรรคในการกำกับดูแลเทคโนโลยีสารสนเทศองค์กร จากมากไปน้อย ตามลำดับ ได้แก่ ข้อจำกัดด้านงบประมาณ การจัดการองค์ความรู้ ความสามารถหรือทักษะของพนักงานไม่เพียงพอ ความยากของวิธีการ ยังไม่ได้จัดอยู่ในลำดับที่ความสำคัญที่จะจัดสรรทรัพยากร ไม่สามารถหาผู้รับผิดชอบในการควบคุม และอุปสรรคอื่นๆ ประโยชน์จากการสำรวจนี้ ทำให้ทราบระดับวุฒิภาวะขององค์กร และยังเป็นแนวทางในการช่วยวางแผนและกำหนดเป้าหมายที่ควรพัฒนาปรับปรุงเพื่อให้มีระดับวุฒิภาวะระดับที่สูงขึ้น ทั้งนี้ผู้ตรวจสอบด้านเทคโนโลยีสารสนเทศ หรือผู้ที่เกี่ยวข้องสามารถใช้ผลการสำรวจนี้ในการให้ข้อมูลกับผู้บริหาร นำมาเป็นรายการตรวจสอบ (Check Lists) หรือแผนการตรวจสอบ (Audit Program) เพื่อดำเนินการให้เกิดการกำกับดูแลด้านเทคโนโลยีสารสนเทศให้มีประสิทธิภาพมากยิ่งขึ้น อันจะสร้างความน่าเชื่อถือและสร้างมูลค่าเพิ่มให้กับองค์กร  นอกจากนี้ผลการสำรวจแรงผลักดันและอุปสรรคในการกำกับดูแลเทคโนโลยีสารสนเทศ ทำให้ทราบถึงเหตุผลส่วนใหญ่ที่เป็นแรงผลักดันให้องค์กรดำเนินการกำกับดูแลเทคโนโลยีสารสนเทศ เช่น ความเสี่ยงที่เกี่ยวข้องกับการใช้เทคโนโลยีสารสนเทศ และประโยชน์ของเทคโนโลยีสารสนเทศในการสร้างคุณค่าให้กับองค์กร และองค์กรควรสนับสนุนด้านงบประมาณในการกำกับดูแลเทคโนโลยีสารสนเทศอย่างเหมาะสม